钦定古今图书集成/理学汇编/学行典/第154卷 > 《有若辩》洪迈
## 钦定古今图书集成/理学汇编/学行典/第154卷 > 《有若辩》洪迈

《史记有若传》云：“孔子没，弟子以若状似孔子，立以为
师。他日进问曰：‘昔夫子尝行，使弟子持雨具，已而果
雨。弟子问何以知之，夫子曰：‘《诗》不云乎：‘月离于毕，俾
滂沱矣’。昨暮月不宿毕乎’？他日月宿毕，竟不雨。商瞿
年长无子，孔子曰：‘瞿年四十，后当有五丈夫子。已而
果然。敢问何以知此？有若无以应，弟子起曰：‘有子避
之，此非子之座也’’’。”予谓此两事殆近于星历卜祝之
学，何足以为圣人，而谓孔子言之乎？有若不能知，何
所加损，而弟子遽以斥退之乎？孟子称子夏、子张、子
游以有若似圣人，欲以所事孔子事之。曾子不可，但
言江汉秋阳不可尚而已，未尝深诋也。《论语》记诸善
言，以有子之言为第二章，在曾子之前，使有避座之
事，弟子肯如是哉？《檀弓》载有若闻曾子“丧欲速贫，死
欲速朽”两语，以为非君子之言，又以为夫子有为言
之。子游曰：“甚哉，有子之言，似夫子也。”则其为门弟子
所敬久矣。太史公之书，于是为失矣。且门人所传者
道也，岂应以状貌之似而师之也？世所图七十二贤
画像，其画有若，遂与《孔子》略等，此又可笑也。